VENDIM
Nr. 233, datë 20.12.2019

MBI MIRATIMIN E DISA NDRYSHIMEVE NË “METODOLOGJINË E PËRCAKTIMIT TË ÇMIMIT TË SHITJES SË ENERGJISË ELEKTRIKE NGA FURNIZUESI I MUNDËSISË SË FUNDIT”, MIRATUAR ME VENDIMIN NR. 201, DATË 4.12.2017, TË NDRYSHUAR

Në mbështetje të nenit 16, të nenit 1, germa “b”, të nenit 20, germa “a” dhe të nenit 87, të ligjit 43/2015, “Për sektorin e energjisë elektrike”, të ndryshuar; të nenit 14, të “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit”, miratuar me vendimin e Bordit të ERE-s nr. 201, datë 4.12.2017, e ndryshuar me vendimin e Bordit të ERE-s nr. 144, datë 25.6.2018; të nenit 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit nr. 96, datë 17.6.2016, Bordi i ERE-s, në mbledhjen e tij të datës 20.12.2019, mbasi shqyrtoi relacionin nr. 119/8 prot., datë 18.12.2019, dhe propozimin e përgatitur nga Drejtoria e Tarifave dhe Çmimeve, për fillimin e procedurës për rishikimin e “Metodologjisë së përcaktimit të çmimit të shitjes së energjisë elektrike nga furnizuesi i mundësisë së fundit”, miratuar me vendimin nr. 201, datë 4.12.2017, të ndryshuar,
konstatoi se: 
- Bordi i ERE-s, me vendimin nr. 201, datë 4.12.2017, ka miratuar “Metodologjinë e përcaktimit të çmimit të shitjes së energjisë elektrike nga Furnizuesi i Mundësisë së Fundit” dhe me vendimin nr. 144, datë 25.6.2018, miratoi rishikimin e saj.
- Me vendimin nr. 155, datë 29.10.2019, bordi i ERE-s është shprehur për fillimin e procedurës për disa ndryshime në “Metodologjinë e përcaktimit të çmimit të shitjes së energjisë elektrike nga Furnizuesi i Mundësisë së Fundit”, miratuar më parë vendimin nr. 201, datë 4.12.2017, të Bordit të ERE-s, të ndryshuar. 
- Në vijim të vendimit të Bordit të ERE-s nr. 155, datë 29.10.2019, “Mbi fillimin e procedurës për rishikimin e ‘Metodologjisë së përcaktimit të çmimit të shitjes së energjisë elektrike nga furnizuesi i mundësisë së fundit’, miratuar me vendimin nr. 201, datë 4.12.2017, të ndryshuar”, u bënë publikimet, në faqen e web-it të ERE-s, në Fletoren Zyrtare me nr. 152, datë 13.11.2019, si dhe u bë njoftimi në medien e shkruar me nr. 32/46 prot., datë 6.11.2019.
- Për të marrë opinionet e palëve të interesuara, bazuar në urdhrin nr. 148, datë 5.12.2019, të kryetarit të ERE-s, ERE, me anë të njoftimit nr. 792 prot., datë 4.12.2019, thirri palët e interesit dhe organizoi një seancë dëgjimore në datën 13.12.2019, midis drejtorive teknike dhe përfaqësueseve të Ministrisë së Infrastrukturës dhe Energjisë (MIE), Autoritetit të Konkurrencës (AK), Operatorit të Sistemit të Shpërndarjes së Energjisë Elektrike (OSHEE sh.a.) dhe subjekteve të cilat kanë marrë apo janë duke marrë shërbimin e furnizimit në kushtet e Furnizimit të Mundësisë së Fundit. 
- Gjatë kësaj seancë në të cilën morën pjesë përfaqësues të OSHEE sh.a., MIE-s dhe subjekteve të cilat kanë marrë apo janë duke marrë shërbimin e furnizimit në kushtet e Furnizimit të Mundësisë së Fundit, palët e interesit nuk shprehën kundërshti mbi propozimin e ERE-s, në zbatim të vendimit të Bordit të ERE-s nr. 155, datë 29.10.2019 dhe nuk patën asnjë koment apo sugjerim për ndryshime mbi draftin për të cilin ka filluar procedura e ndryshimit.
Për gjithë sa më sipër, Bordi i ERE-s

VENDOSI

1. Miratimin e disa ndryshimeve në “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit”, miratuar me vendimin nr. 201, datë 4.12.2017, të Bordit të ERE-s, të ndryshuar me vendimin e Bordit të ERE-s nr. 144, datë 25.6.2018, “Mbi rishikimin e metodologjisë së përcaktimit të çmimit të shitjes së energjisë elektrike nga furnizuesi i mundësisë së fundit”, si më poshtë:
i. neni 6 pika 3 ndryshon:
“Tarifa që FMF-ja do të aplikojë/ do të ngarkojë te klientët, do të përfshijë kostot për blerjen e energjisë elektrike për këta klientë për periudhën e livrimit, mbi të cilën do të aplikohet dhe një marzh i furnizimit i cili vendoset nga Rregullatori.”; 
ii. neni 6 pika 9 ndryshon:
“Kostot, të cilat varen nga vëllimi i energjisë elektrike të furnizuar për këtë kategori klientësh, do të pasqyrohen në mënyrë transparente, jodiskriminuese dhe do të reflektojnë koston reale të furnizimit, e cila do të monitorohet nga Rregullatori në mënyre periodike. Furnizuesi i Mundësisë së Fundit do të japë çdo muaj evidencë të qartë në formën e një bilanci energjetik i cili të mund të argumentojë burimin e mbulimit të kërkesës mujore për klientët e FMF-së.”;
iii. neni 7 pika 2, ndryshon:
“Deri në përcaktimin e çmimit nga ERE, Furnizuesi do të faturojë klientin e furnizuar në kushtet e furnizimit të mundësisë së fundit, me çmimin mesatar të ponderuar të profileve të blerjes së energjisë elektrike të siguruar për periudhën në të cilën furnizohet, publikuar nga FMF-ja, duke pasqyruar kostot administrative, e transmetimit/të shpërndarjes, sipas nivelit të tensionit ku është i lidhur konsumatori, si dhe kostot e përcaktuara në piken 6, të nenit 6.”; 
iv. neni 8, pika 1, ndryshon:
“C’BEt është çmimi mesatar i ponderuar i profileve të blerjes për sasinë e energjisë së siguruar për mbulimin e kërkesës së klientëve FMF për periudhën e furnizimit nga tregu i parregulluar dhe nga prodhuesit me përparësi (BRE).”; 
v. shtohet pika 3 në nenin 8, ndryshon: 
“Çmimi i energjisë në pik duhet të llogaritet dhe të evidentohet nga Furnizuesi i Mundësisë së Fundit, bazuar në kostot reale të energjisë së furnizuar në periudhën e pikut. Faturimi në pik do të jetë në fashën orare, si vijojnë:
Për periudhën 1 nëntor–31 mars nga ora 18:00 deri në 22:00;
Për periudhën 1 prill–31 tetor nga ora 19:00 deri në 23:00,
në të gjitha rastet fjala “konsumator” do të zëvendësohet me fjalën “klient”.”.
2. Drejtoria e Çështjeve Ligjore të njoftojë palët e interesit për vendimin e Bordit të ERE-s.
Ky vendim hyn në fuqi nga data 1.1.2020. 
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
[bookmark: _GoBack]Ky vendim botohet në Fletoren Zyrtare.

